CELEX: 62018CN0707
Language: el
Date: 2018-11-13 00:00:00
Title: Υπόθεση C-707/18: Αίτηση προδικαστικής αποφάσεως την οποία υπέβαλε το Tribunalul Timiş (Ρουμανία) στις 13 Νοεμβρίου 2018 — Amărăşti Land Investment SRL κατά Direcţia Generală a Finanţelor Publice Timiş, Direcţia Generală Regională a Finanţelor Publice Timişoara

11.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 54/5
            
         
      Αίτηση προδικαστικής αποφάσεως την οποία υπέβαλε το Tribunalul Timiş (Ρουμανία) στις 13 Νοεμβρίου 2018 — Amărăşti Land Investment SRL κατά Direcţia Generală a Finanţelor Publice Timiş, Direcţia Generală Regională a Finanţelor Publice Timişoara
      (Υπόθεση C-707/18)
      (2019/C 54/08)
      Γλώσσα διαδικασίας: η ρουμανική
      
         Αιτούν δικαστήριο
      
      Tribunalul Timiş
      
         Διάδικοι στην υπόθεση της κύριας δίκης
      
      
         Προσφεύγουσα: Amărăşti Land Investment SRL
      
         Καθών: Direcţia Generală Regională a Finanţelor Publice Timişoara, Administraţia Judeţeană a Finanţelor Publice Timiş
      
         Προδικαστικά ερωτήματα
      
      
                  1)
               
               
                  Έχει η οδηγία 2006/112 (1), και ιδίως τα άρθρα της 24, 28, 167 και 168, στοιχείο α', την έννοια ότι, στο πλαίσιο πωλήσεως ακινήτων, τα οποία δεν έχουν εγγραφεί στο εθνικό μητρώο ακίνητης περιουσίας (κτηματολόγιο) και δεν είναι καταχωρισμένα σε αυτό κατά τον χρόνο παραδόσεως, ο αποκτών υποκείμενος στον φόρο, ο οποίος αναλαμβάνει συμβατικά την υποχρέωση να πραγματοποιήσει με δικές του δαπάνες τα αναγκαία διαβήματα για την πρώτη εγγραφή τους στο μητρώο ακίνητης περιουσίας, παρέχει υπηρεσίες έναντι του πωλητή ή ότι αποκτά υπηρεσίες σχετικές με την επένδυσή του σε ακίνητα, για την οποία πρέπει να του αναγνωριστεί το δικαίωμα προς έκπτωση του ΦΠΑ;
               
            
                  2)
               
               
                  Έχει η οδηγία 2006/112, και ιδίως τα άρθρα 167 και 168, στοιχείο α', την έννοια ότι τα έξοδα με τα οποία βαρύνεται ο αποκτών, υποκείμενος στον φόρο, στο πλαίσιο της πρώτης εγγραφής στο μητρώο ακίνητης περιουσίας των ακινήτων ως προς τα οποία έχει απαίτηση για μελλοντική μεταβίβαση του δικαιώματος κυριότητας και τα οποία του παραδόθηκαν από πωλητές, οι οποίοι δεν ενέγραψαν στο κτηματολόγιο το δικαίωμά τους κυριότητας επί των ακινήτων, μπορούν να χαρακτηρισθούν ως δραστηριότητες προπαρασκευαστικές της επενδύσεως, για τις οποίες ο υποκείμενος στον φόρο απολαύει του δικαιώματος προς έκπτωση του ΦΠΑ;
               
            
                  3)
               
               
                  Έχουν οι διατάξεις της οδηγίας 2006/112, και ιδίως τα άρθρα 24, 28, 167 και το άρθρο 168, στοιχείο α', την έννοια ότι τα έξοδα με τα οποία βαρύνεται ο αποκτών, υποκείμενος στον φόρο, στο πλαίσιο της πρώτης εγγραφής στο μητρώο ακίνητης περιουσίας των ακινήτων που του παραδόθηκαν και ως προς τα οποία έχει, βάσει συμφωνίας, απαίτηση για μελλοντική μεταβίβαση του δικαιώματος κυριότητας εκ μέρους πωλητών, οι οποίοι δεν ενέγραψαν στο κτηματολόγιο το δικαίωμά τους κυριότητας επί των ακινήτων, πρέπει να χαρακτηρισθούν ως παροχές υπηρεσιών έναντι των πωλητών, όταν ο πωλητής και ο αποκτών συμφώνησαν ότι το τίμημα των ακινήτων δεν περιλαμβάνει το αντίστοιχο ποσό των σχετικών με το κτηματολόγιο πράξεων;
               
            
                  4)
               
               
                  Πρέπει, κατά την έννοια της οδηγίας 2006/112, τα διοικητικά έξοδα που σχετίζονται με ακίνητα τα οποία παραδόθηκαν και επί των οποίων ο αποκτών έχει απαίτηση για μελλοντική μεταβίβαση του δικαιώματος κυριότητας εκ μέρους του πωλητή, συμπεριλαμβανομένων σε αυτά των εξόδων της πρώτης εγγραφής στο μητρώο ακίνητης περιουσίας, αλλά όχι περιοριστικά, να βαρύνουν υποχρεωτικά τον πωλητή ή μήπως, τα εν λόγω έξοδα, βάσει συμφωνίας μεταξύ των συμβαλλομένων, μπορούν να βαρύνουν τον αποκτώντα ή οποιονδήποτε εκ των συμβαλλομένων, με αποτέλεσμα να αναγνωρίζεται στο εν λόγω πρόσωπο το δικαίωμα προς έκπτωση του ΦΠΑ;
               
            
         (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (EE 2006, L 347, σ. 1).